Die 5de FIFA Sokker-Wêreldbekertoernooi (Duits: FIFA Fussball-Weltmeisterschaft 1954; Frans: Championnat du Monde de Football 1954; Italiaans: Campionato mondiale di calcio 1954; Romansch: Campiunadis mundials da ballape 1954; Engels: FIFA World Cup) is vanaf 16 Junie tot 4 Julie 1954 in Switserland aangebied. Dit was die eerste Sokker-Wêreldbekertoernooi wat in Switserland aangebied is en die derde in Europa. 16 nasionale sokkerspanne het aan die FIFA Sokker-Wêreldbekertoernooi in 1954 deelgeneem. Die spanne is in vier groepe verdeel, waarvan die twee beste spanne van elke groep na die uitklopfase deurgedring het. Wes-Duitsland wen die trofee nadat hulle Hongarye met 3–2 in die eindstryd klop en sodoende hulle eerste wêreldbeker inpalm; hierdie gebeurtenis staan in Duitsland bekend as die Wunder von Bern ("Wonderwerk van Bern"). Die Hongaarse nasionale sokkerspan is as gunsteling vir die titel gehandel, terwyl die Wes-Duitse nasionale sokkerspan net as buitestaander beskou is; dit was die eerste nederlaag vir die destydse "Goue sokkerspan" na 'n vier jaar-reeks van net oorwinnings of onbesliste wedstryde.